លោក​ហ៊ុន សែន​វាយ​ប្រហារ​សម្តី​ខ្លាំងៗ​ដាក់​លោក​កឹម សុខា​ក្នុង​រឿង​បាតុកម្ម
​លោក​ កឹម សុខា ​បាន​ប្រើ​ពាក្យ​ថា​លោក​សុំ​ទោស​អ្នក​គាំទ្រ​របស់​ខ្លួន​ដោយ​សារ​លោក​មិន​បាន​ធ្វើ​ឲ្យ​មាន​ការ​ផ្លាស់​ប្តូរ​សង្គម​​ឲ្យ​បាន​ទាំងស្រុង។
ភ្នំពេញ — លោកនាយករដ្ឋមន្ត្រីខ្មែរហ៊ុន សែន នៅថ្ងៃពុធនេះបានព្រមានប្តឹងប្រឆាំងលោក កឹម សុខា អនុប្រធានទី១រដ្ឋសភានិងជាអនុប្រធានគណបក្សសង្គ្រោះជាតិពីបទថាបានធ្វើគម្រោងការ«ផ្តួលរំលំរដ្ឋាភិបាល»របស់លោក។ ថ្លែងក្នុងពិធីសម្ពោធការដ្ឋានសាងសង់ផ្លូវជាតិមួយក្នុងខេត្តបន្ទាយមានជ័យភាគពាយ័ព្យនៃប្រទេសកម្ពុជាដែលផ្តល់ថវិកាកម្ចីដោយប្រទេសចិន លោកនាយករដ្ឋមន្ត្រីដែលកំពុងដឹកនាំគណបក្សប្រជាជនកម្ពុជាបានអះអាងដោយមិនបញ្ចេញឈ្មោះចំៗថា លោក កឹម សុខា បានសារភាពអំពីទង្វើរបស់លោកនៅចំពោះមុខសកម្មជននៅក្នុងសហរដ្ឋអាមេរិកជាទីដែលលោក កឹម សុខា កំពុងបំពេញទស្សនកិច្ចនៅពេលនេះ។ «ខ្ញុំបាននិយាយហើយថា ការប៉ុនប៉ងផ្តួលរំលំរដ្ឋាភិបាលស្របច្បាប់បន្ទាប់ពីការបោះឆ្នោត។ ឥឡូវបែរជា(មាន)អ្នកចេញមកសារភាពថា គេបានប្រឹងប្រែងផ្តួលរាជរដ្ឋាភិបាល ផ្តួលគណបក្សប្រជាជនមិនបានសម្រេច។ (គេ)សុំទោសប្រជាពលរដ្ឋនៅអាមេរិក។ ចឹងយើងចាត់វិធានការផ្លូវច្បាប់បែបណា? មេចោរសារភាពហើយតើចាត់ការតាមផ្លូវច្បាប់បែបណា។ សំណុំរឿងជាប់នៅតុលាការត្រូវបំពេញបន្ថែមហើយ។ ខ្ញុំសង្ឃឹមថាតុលាការមិនភ្លើទេ។ គាត់នឹងកត់ត្រាសម្តីហ្នឹង»។ លោក ហ៊ុន សែន បានប្រកាសថាលោក កឹម សុខា ជាអ្នកទទួលខុសត្រូវលើការខូចខាតនៃទ្រព្យសម្បត្តិនានារបស់ប្រជាពលរដ្ឋ ការស្លាប់និងការរងគ្រោះរបស់ប្រជាពលរដ្ឋក្នុងអំឡុងពេលការតវ៉ាក្រោយការបោះឆ្នោត។ លោក កឹម សុខា បានចាកចេញពីប្រទេសកម្ពុជាកាលពីថ្ងៃព្រហស្បតិ៍សប្តាហ៍មុន។ នេះជាដំណើរទស្សនកិច្ចលើកទី១ក្រោយពីគណបក្សប្រជាជនកម្ពុជានិងគណបក្សសង្គ្រោះជាតិបញ្ចប់ការចរចានិងរៀបចំសេចក្តីព្រាងច្បាប់ទាក់ទងនឹងកំណែទម្រង់ការបោះឆ្នោតប្រកបដោយការរិះគន់នោះ។ ដំណើរទស្សនកិច្ចរបស់លោកលើកនេះក្នុងគោលដៅពន្យល់ដល់អ្នកគាំទ្រនៅឯនាយសមុទ្រអំពីការវិវត្តន៍នៃស្ថានការណ៍នយោបាយរវាងគណបក្សគូប្រជែងទាំងពីរ។ លោក កឹម សុខា បានប្រើពាក្យថាលោកសុំទោសអ្នកគាំទ្ររបស់ខ្លួនដោយសារលោកមិនបានធ្វើឲ្យមានការផ្លាស់ប្តូរសង្គមឲ្យបានទាំងស្រុង។ «ចង់ឲ្យមានការផ្លាស់ប្តូរឲ្យបានល្អ ឲ្យបានលឿន ឲ្យបានពេញលេញ ប៉ុន្តែយើងខ្ញុំសុំអធ្យាស្រ័យពីបងប្អូន ខ្ញុំអាចនិយាយថាខ្ញុំសុំទោសបងប្អូនដែលខ្ញុំមិនអាចដឹកនាំការផ្លាស់ប្តូរនេះបាន១០០ភាគភ្លាម»។ លោក អ៊ូ វីរៈ ប្រធានវេទិកាអនាគតដែលជាមជ្ឈមណ្ឌលស្រាវជ្រាវគោលនយោបាយក្នុងស្រុកមួយយល់ថាការព្រមានរបស់លោកនាយករដ្ឋមន្ត្រីហ៊ុន សែន គ្រាន់តែជាសម្ពាធនយោបាយមួយដល់គណបក្សគូប្រជែង ប៉ុន្តែទំនងជាមិនអាចមានវិធានការផ្លូវច្បាប់ណាមួយទៅរួចនោះទេដោយសារលោកកឹម សុខា មិនបានបញ្ជាក់ពីចេតនាផ្តួលរំលំរដ្ឋាភិបាលនោះឡើយនៅក្នុងសេចក្តីថ្លែងការណ៍របស់ខ្លួន។ «ខ្ញុំថាប្រហែលជាមិនប្តឹងទេ។ ប៉ុន្តែអាចមានការគាបសង្កត់គណបក្សជាពិសេសគាបសង្កត់លោកកឹម សុខា។ ខ្ញុំបានស្តាប់ខ្លឹមសាររបស់លោកកឹម សុខា ដែលនិយាយអស់រយៈពេលប្រហែលជា៣០នាទី។ ប៉ុន្តែនោះមិនមែនជាការផ្តួលរំលំដោយអំពើហិង្សាទេ។ ដូច្នេះខ្ញុំមើលទៅមិនមានអ្វីខុសច្បាប់នោះទេ»។ យ៉ាងណាក៏ដោយលោកនាយករដ្ឋមន្ត្រី ហ៊ុន សែន បានព្រលយពាក្យថា រដ្ឋសភាអាចនឹងប្រជុំដកអភ័យឯកសិទ្ធិតំណាងរាស្ដ្ររបស់លោក កឹម សុខា ដោយសំឡេងពីរភាគបីនៃសមាជិកសភាសរុបចំនួន១២៣រូប។ ការដកអភ័យឯកសិទ្ធិនឹងអនុញ្ញាតមានចំណាត់ការផ្លូវច្បាប់នានាប្រឆាំងរូបលោក៕